## Skafti Jónsson í Garði áttræður 1942

Fyrir 44 árum fluttist miðaldra maður vistferlum að Garði í Aðaldal. Hann hefur átt þar heimili síðan og mun dveljast þar til æfiloka. Maður þessi er Skafti Jónsson, bróðir Benedikts frá Auðnum, samfeðra.

Skafti varð áttræður þann 26. ágúst s1.

Ég hafði vonað að einhver mér færari myndi minnast Skafta með fáeinum orðum við þetta tækifæri, áður en það er um seinan, þ.e. á meðan hann er enn í tölu þeirra lifandi. En enginn hefir orðið til þess, svo að ég viti. Þess vegna eru þessar línur ritaðar, þótt reyndar sé meira af vilja en mætti.

Æfi hans hefir að vísu ekki verið viðburðarík. Honum verður ekki talið til gildis það sem ýmsum er fært til ágætis, þeim sem mest ber á í bæ og sveit. Hann hefir aldrei haft með höndum nein „trúnaðarstörf” í sveit sinni eða sýslu, enda hefur hann aldrei eftir þeim sótzt. Og hann hefur aldrei rekið sjálfstæða atvinnu og verður því varla talinn „athafnamaður”. Og þó hafa öll hans störf verið sannnefnd „trúnaðarstörf”, því að hann hefir ætíð verið hinn dyggi og trúi þjónn húsbænda sinna, sem aldrei hefir spurt um það, hver laun honum myndu greidd að kvöldi hvers vinnudags. Hefði hann getað sagt svipað og Úlfur hinn rauði, stafnbúi Ólafs konungs Tryggvasonar, sagði við sinn húsbónda: „*Þér vinn ég það, sem ég vinn*“. - En honum hefir aldrei verið vanþakkað það sem hann hefir vel gert í garð sinna húsbænda, heldur hið gagnstæða.

Skafti réðist að Garði vorið 1898. Þar bjuggu þá hjónin Guðný Jónsdóttir og Baldvin Sigurðsson. Guðný er hálfsystir Skafta og lifir enn á tíræðisaldri. Konráð skáld Vilhjálmsson ritaði rækilega minningargrein um þau hjón í „Óðinn” 1920.

Þau systkin, Guðný og Skafti, munu hafa verið mjög samrýmd. „*Ef ég gæti einhvern tíma unnið einhverjum eitthvert gagn, þá var Guðný maklegust allra að njóta þess*“, sagði Skafti eitt sinn við þann er þetta ritar. Þeir sem þekkja þau bæði vita að hún muni hafa reynzt honum vel, og um hitt efast heldur enginn, að hann hafi haft góðan vilja á að endurgjalda það eftir efnum og ástæðum.

Síðan þau létu af búskap, Guðný og Baldvin, hefir Skafti verið heimamaður Benedikts, sonar þeirra, og Matthildar Halldórsdóttur konu hans. Hann er einn af meðlimum þeirrar fjölskyldu.

Ég held að Skafti í Garði hafi verið gæfumaður. Að vísu hefir hann farið á mis við margt það sem er og hefir verið talið mest um vert í þessu lífi. Hann hefir lifað ókvæntur og barnlaus. Honum hafa aldrei verið falin nein opinber störf og þess vegna hefir hann aldrei kennt á sætleik valdanna. Og hann hefir aldrei komizt yfir nein auðæfi. En hann hefir notið góðrar heilsu og er enn svo ern, að hann gekk að slætti s1. sumar. Hann á og hefir átt ágætt heimili. Og hann hefir aldrei barizt til fjár eða valda og því ekki beðið tjón á sálu sinni þess vegna. Vel má vera að hann hefði þegið að hreppa betra hlutskipti. En ég held að hann hafi „unað glaður við sitt” og ávallt glaðzt yfir velgengni annarra.

En hvað sem því líður, þá er þetta víst: *Skafti í Garði á engan óvildarmann né öfundar.* Hann hefir verið óáreitinn við aðra, enda hafa engir orðið til þess að leita á hann. Ég held að hann beri ekki kala til nokkurs manns. Þegar æfikvöldið er komið, þá er gott fyrir gamlan mann að líta yfir farinn veg og finna samúð og hlýju anda um sig úr öllum áttum. En hitt er þó enn betra, að hafa unnið til þess með ágætum.

Sandi, 4. júní 1942.

**Þórgnýr Guðmundsson**

í Degi,

Akureyri,

17. september 1942.

Jón Hálfdanarson fann.

**Skýring:**

Þórgnýr Guðmundsson (1902-1990) var sonur Guðmundar Friðjónssonar skálds og bónda á Sandi og Guðrúnar Lilju Oddsdóttur konu hans. Hann var annar í röðinni af tólf börnum þeirra hjóna, og komust ellefu þeirra til fullorðinsára. Þórgnýr lauk kennaraprófi 1943, en hafði áður verið tvo vetur í Alþýðuskólanum á Eiðum. Hann starfaði sem farkennari í Eiðaþinghá um nokkurra ára skeið, en í meira en þrjá áratugi var hann kennari og skólastjóri í Aðaldal. Þessar upplýsingar eru úr greinasafni Mbl. frá 1990.